


ՕՍԿԱՐ ՈՒԱՅԼՏԷՆ[footnoteRef:1] ԷՋ ՄԸ - ԲԱՐԵԳՈՐԾԸ [1:  Օսկար Ուայլտ ծնած է 16 հոկտեմբեր 1854-ին, Տապլին, Իրլանտա եւ մահացած է 30 նոյեմբեր 1900-ին, Փարիզ, Ֆրանսա։ Նշանաւոր գրագէտ եւ թատերագիր է։ 1890-ական թուականներուն ան Լոնտոնի ամենէն հռչակաւոր թատերագիրներէն մին էր։ «Բարեգործը» քաղուած է Ուայլտի կարճ պատմուածք-ներէն։] 

 
          Գիշեր էր։ Ան առանձին կը պտտէր, երբ հեռուն տեսաւ քաղաքին բոլորակ պարիսպները եւ դէպի հոն յառաջացաւ։ Երբ մօտեցաւ, ներսէն լսեց հրճուանքին ոտնաձայնը եւ ուրախութեան խնդուքը։ Զարկաւ դարպասը եւ դռնապանը բացաւ։ Ան մարմարակերտ տունէն ներս մտաւ եւ հասաւ խրախճանքի երկայն դահլիճը, ուր ծիրանի անկողինին մէջ կարմիր վարդերով թագադրուած եւ շրթունքը գինիով կարմրած մարդ մըն էր ընկողմանած։ Ան անոր ետեւը անցնելով ուսին դպաւ եւ հարցուց. «Ինչո՞ւ այսպէս կ՚ապրիս»։ Մարդը ետ դարձաւ, նայեցաւ, ճանչցաւ զայն եւ պատասխանեց անոր. «Ես ժամանակին բորոտ մըն էի եւ Դուք զիս բժշկեցիք։ Հիմա ուրիշ ինչպէ՞ս կրնամ ապրիլ»։ Ան դուրս ելաւ տունէն եւ փողոց վերադարձաւ։
          Ան քիչ վերջ կին մը տեսաւ, որուն դէմքն ու զգեստը ներկուած էին եւ ձեռքերը գոհարներով պճնուած։ Կնոջ ետեւէն որսորդի պէս յուշիկ երիտասարդ մը կու գար։ Կինը կուռքի գեղեցկութիւն ունէր եւ երիտա-սարդին աչքերուն մէջ ցանկութիւնը կը փայլէր։ Ան արագօրէն հետեւեցաւ երիտասարդին, ձեռքին դպաւ եւ հարցուց անոր. «Ինչո՞ւ այսպէս կը նայիս այս կնոջ»։ Երիտասարդը ետ դարձաւ, յիշեց այդ ձայնը եւ պատասխանեց անոր. «Ես ժամանակին կոյր մըն էի եւ Դուք աչքերուս լոյս տուիք։ Հիմա ուրիշ ինչի՞ կրնամ նայիլ»։ Ան փութաց եւ կնոջ ներկուած զգեստին դպնալով հարցուց անոր. «Մեղքի ճամբէն զատ ճամբայ չկա՞յ»։ Կինը ետ դարձաւ, ճանչցաւ զայն, խնդաց եւ պատասխանեց անոր. «Բայց Դուք ներեցիք իմ մեղքերս եւ սա հեշտանքի ճամբան է»։
          Ան դուրս ելաւ քաղաքէն, ճամբուն ծայրը լացող երիտասարդ մը տեսաւ, մօտեցաւ, երկար մազերուն դպաւ եւ հարցուց անոր. «Ինչո՞ւ կու լաս»։ Երիտասարդը վեր նայեցաւ, ճանչցաւ զայն եւ պատասխանեց անոր. «Ես ժամանակին մեռեալ մըն էի եւ Դուք զիս մեռելներէն յարուցիք։ Հիմա լալէն զատ ի՞նչ կրնամ ընել»։
 
Անգլերէնէ թարգմանեց Նարեկ արք. Ալեէմէզեան




